title: Sklep Sveta (SZVP) 2018/2011 z dne 17. decembra 2018 v podporo politikam, programom in ukrepom, ki vključujejo vidik spola, v boju proti trgovanju z osebnim orožjem in njegovi zlorabi, v skladu z agendo o ženskah, miru in varnosti

text:
                  18.12.2018

                  SL

                  Uradni list Evropske unije

                  L 322/38

         SKLEP SVETA (SZVP) 2018/2011
         z dne 17. decembra 2018
         v podporo politikam, programom in ukrepom, ki vključujejo vidik spola, v boju proti trgovanju z osebnim orožjem in njegovi zlorabi, v skladu z agendo o ženskah, miru in varnosti
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 28(1) in 31(1) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 19. novembra 2018 sprejel Strategijo EU zoper nedovoljeno strelno orožje ter osebno in lahko orožje in pripadajoče strelivo „Zaščita orožja, varnost za državljane“. V tej strategiji je navedeno, da bo EU sistematično vključevala vidike spola v zasnovo novih projektov na področju boja proti nasilju, storjenem s strelnim orožjem, ter nadzora nad osebnim in lahkim orožjem na splošno in v zvezi s tem izmenjavala dobre prakse.

                     (2)

                     Svet je 3. aprila 2017 sprejel Sklep (SZVP) 2017/633 (1) v podporo Akcijskemu programu Združenih narodov za preprečevanje, zatiranje in izkoreninjenje vseh oblik nezakonitega trgovanja z osebnim in lahkim orožjem (v nadaljnjem besedilu: akcijski program). Ukrepe, financirane na podlagi navedenega sklepa, je izvajal Urad Združenih narodov za razorožitev (UNODA), ki je med drugim organiziral tematski seminar „Osebno in lahko orožje ter agenda za trajnostni razvoj do leta 2030, vključno s ciljem trajnostnega razvoja 16 ter vidiki spola pri nadzoru nad osebnim in lahkim orožjem“.

                     (3)

                     Svet je 28. maja 2018 v okviru priprav na tretjo konferenco Združenih narodov za pregled napredka pri izvajanju akcijskega programa, ki je potekala junija 2018, sprejel sklepe o stališču Unije glede boja proti nezakoniti trgovini z osebnim in lahkim orožjem. Eden ključnih ciljev Unije za izid konference o pregledu je bilo priznati, da oboroženo nasilje različno učinkuje na ženske, moške, deklice in dečke, ter spodbujati vlogo žensk pri izvajanju akcijskega programa in ozaveščenost glede spola pri ukrepih nadzora nad osebnim in lahkim orožjem kot pogoja za njihovo učinkovitost.

                     (4)

                     V okviru tretje konference Združenih narodov za pregled napredka pri izvajanju akcijskega programa je bil 30. junija 2018 sprejet sklepni dokument, v katerem so države navedle, da so še naprej resno zaskrbljene zaradi negativnega vpliva nedovoljene trgovine z osebnim in lahkim orožjem na življenja žensk, moških, deklic in dečkov, da se zavedajo, da je izkoreninjenje te nedovoljene trgovine bistveni element boja proti nasilju na podlagi spola, da priznavajo, da je treba okrepiti udeležbo žensk v postopkih odločanja in izvajanja v okviru akcijskega programa in mednarodnega instrumenta za sledenje, ter da ponovno potrjujejo potrebo po vključevanju razsežnosti spola v prizadevanja za izvajanje akcijskega programa. Države so se tudi zavezale, da bodo spodbujale vključevanje vidikov spola v politike in programe na področju osebnega in lahkega orožja, tudi kar zadeva oblikovanje, načrtovanje, izvajanje, spremljanje in ocenjevanje programov, ob ustreznem upoštevanju zadevnih smernic in standardov. Države so se odločile, da bodo spodbujale usklajeno izvajanje nacionalnih akcijskih načrtov za osebno in lahko orožje z nacionalnimi akcijskimi načrti, pripravljenimi na podlagi ustreznih resolucij Združenih narodov in cilja 16.4 iz agende za trajnostni razvoj do leta 2030, in zbiranje podatkov, razčlenjenih po spolu, o nedovoljeni trgovini z osebnim in lahkim orožjem, tudi z nacionalnimi poročili, ter okrepile razumevanje s spolom povezanih učinkov nedovoljene trgovine z osebnim in lahkim orožjem, zlasti z namenom izboljšanja ustreznih nacionalnih politik in programov.

                     (5)

                     Varnostni svet ZN je večkrat pozval k obravnavi vprašanj smiselne udeležbe žensk, preprečevanja konfliktov in nasilja, zaščite pred nasiljem, tudi spolnim nasiljem, povezanim s konflikti, ter pokonfliktne pomoči in okrevanja.

                     (6)

                     Generalni sekretar ZN v agendi za razoroževanje „Varovanje naše skupne prihodnosti“, ki jo je predložil 24. maja 2018, poziva vse države, naj vidike spola vključijo v oblikovanje nacionalne zakonodaje in politik na področju razoroževanja in nadzora nad orožjem, pri čemer upoštevajo tudi s spolom povezane vidike lastništva, uporabe in zlorabe orožja, različne učinke orožja na ženske in moške, načine, na katere lahko spolne vloge vplivajo na politike in prakse za nadzor nad orožjem in razoroževanje, ter polno in enakopravno udeležbo žensk v vseh postopkih odločanja, povezanih z razoroževanjem in mednarodno varnostjo –

               SPREJEL NASLEDNJI SKLEP:

            Člen 1

               1.   Splošni cilj tega sklepa je prispevati k mednarodnemu miru, varnosti, enakosti spolov in trajnostnemu razvoju z izboljšanjem učinkovitosti ukrepov za nadzor nad osebnim orožjem prek spodbujanja pristopov, ki temeljijo na sistematičnih analizah glede na spol, vključevanju vidika spola in pobudah za krepitev vloge žensk. Ta sklep podpira uresničevanje s spolom povezanih izidov tretje konference Združenih narodov za pregled napredka pri izvajanju Akcijskega programa Združenih narodov za preprečevanje, zatiranje in izkoreninjenje vseh oblik nezakonitega trgovanja z osebnim in lahkim orožjem (v nadaljnjem besedilu: akcijski program), ki je bila leta 2018. Ta sklep prispeva tudi k širši mednarodni politični agendi za enakost spolov in krepitev vloge žensk v skladu z agendo o ženskah, miru in varnosti ter agendo za trajnostni razvoj do leta 2030.

               2.   Za uresničitev ciljev iz odstavka 1 ta sklep podpira ukrepe za:

                           —

                           operacionalizacijo modulov „Ženske, moški in razlike med spoloma pri uporabi osebnega in lahkega orožja“ ter „Otroci, najstniki, mladi ter osebno in lahko orožje“ iz modularne zbirke za izvajanje nadzora nad osebnim orožjem (MOSAIC);

                           —

                           pripravo priročnika za usposabljanje, ki v obliki smernic zagotavlja, da se vsi ukrepi izvajajo v skladu z aktualnimi standardi ZN;

                           —

                           usposabljanje osebja in izvajalcev usposabljanj v okviru regionalnih centrov ZN in uslužbencev sekretariatov regionalnih in podregionalnih organizacij o vključevanju vidika spola v politike in okvire za osebno orožje, da se zagotovi sistematičen pristop k temu vprašanju;

                           —

                           usposabljanje nacionalnih uradnikov v 18 državah o vključevanju vidika spola in nadzoru nad osebnim orožjem;

                           —

                           spodbujanje upoštevanja in vključevanja vidika spola ter krepitve vloge žensk v regionalnih pobudah;

                           —

                           okrepitev komponente za nadzor nad osebnim orožjem v okviru agende o ženskah, miru in varnosti ter tega okvira samega;

                           —

                           prispevanje k izvajanju Agende 2030, zlasti ciljev 16 in 5, pa tudi k zbliževanju mednarodnih političnih programov za enakost spolov;

                           —

                           okrepitev sodelovanja civilne družbe pri vključevanju vidika spola v nadzor nad osebnim orožjem v partnerstvu z Mednarodno akcijsko mrežo za osebno orožje (v nadaljnjem besedilu: mreža IANSA) in mrežo žensk v okviru mreže IANSA;

                           —

                           ustvarjanje trajnega učinka z učinkovitim ozaveščanjem, zastopanjem interesov, vzpostavljanjem stikov in partnerstvi.

               3.   Ta sklep neposredno koristi nacionalnim, regionalnim in globalnim deležnikom, pristojnim za nadzor nad osebnim orožjem v ciljnih državah in regijah, in sicer v Afriki, Karibih in Latinski Ameriki ter Aziji in pacifiških državah.

               4.   Projekt je podrobno opisan v Prilogi k temu sklepu.

            Člen 2

               1.   Za izvajanje tega sklepa je odgovoren visoki predstavnik Unije za zunanje zadeve in varnostno politiko (v nadaljnjem besedilu: visoki predstavnik).

               2.   Za tehnično izvedbo projekta iz člena 1 je pristojen Urad ZN za razorožitev (UNODA).

               3.   UNODA opravlja svoje naloge pod odgovornostjo visokega predstavnika. Visoki predstavnik v ta namen sklene potrebne dogovore z UNODA.

            Člen 3

               1.   Referenčni finančni znesek za izvajanje projekta iz člena 1, ki ga financira Unija, je 4 375 507,85 EUR.

               2.   Odhodki, ki se financirajo iz referenčnega zneska, določenega v odstavku 1, se upravljajo v skladu s postopki in pravili, ki se uporabljajo za proračun Unije.

               3.   Komisija nadzira pravilno upravljanje odhodkov iz odstavka 1. V ta namen sklene ustrezen sporazum z UNODA. V sporazumu se določi, da mora UNODA zagotoviti prepoznavnost prispevka Unije, ustrezno njegovi višini.

               4.   Komisija si prizadeva, da bi sporazum iz odstavka 3 sklenila čim prej po začetku veljavnosti tega sklepa. Svet obvesti o kakršnih koli težavah pri tem postopku in tudi o datumu sklenitve sporazuma.

            Člen 4

               1.   Visoki predstavnik poroča Svetu o izvajanju tega sklepa na podlagi rednih četrtletnih poročil, ki jih pripravi UNODA. Ta poročila so podlaga za ocenjevanje, ki ga opravi Svet.

               2.   Komisija poroča o finančnih vidikih projekta iz člena 1.

            Člen 5

               1.   Ta sklep začne veljati na dan sprejetja.

               2.   Ta sklep preneha veljati 36 mesecev po datumu sklenitve sporazuma iz člena 3(3). Vendar pa preneha veljati šest mesecev po datumu začetka svoje veljavnosti, če sporazum v tem času ni sklenjen.

            V Bruslju, 17. decembra 2018

                  Za Svet

                  Predsednica

               E. KÖSTINGER

            (1)  Sklep Sveta (SZVP) 2017/633 z dne 3. aprila 2017 v podporo Akcijskemu programu Združenih narodov za preprečevanje, zatiranje in izkoreninjenje vseh oblik nezakonitega trgovanja z osebnim in lahkim orožjem (UL L 90, 4.4.2017, str. 12).

            PRILOGA
            1.   UTEMELJITEV IN OZADJE
            V prelomni agendi za trajnostni razvoj do leta 2030 se priznava, da so miroljubne družbe neločljivo povezane s trajnostnim razvojem. Poleg tega je Varnostni svet ZN sprejel več resolucij, s katerimi je v središče agende o ženskah, miru in varnosti umestil preprečevanje konfliktov, smiselno in enakopravno udeležbo žensk ter ohranjanje miru. Med večjimi ovirami za mir in trajnostni razvoj po svetu sta še vedno nezakonita trgovina z osebnim orožjem in njegova vsesplošna zloraba. Ustrezen nadzor nad osebnim orožjem je bistven za zmanjšanje konfliktov, kriminala in nasilja. Hkrati je osnovni pogoj za družbeno stabilnost in trajnostni razvoj.
            Akcijski program Združenih narodov za preprečevanje, zatiranje in izkoreninjenje vseh oblik nezakonitega trgovanja z osebnim in lahkim orožjem (v nadaljnjem besedilu: akcijski program) določa splošni okvir za obravnavo problema osebnega orožja, z njim pa so se vse države zavezale izboljšanju nacionalnih zakonov o osebnem orožju, nadzora uvoza/izvoza, upravljanja zalog, uničenja presežka, označevanja in izsleditve ter sodelovanju in pomoči. Čeprav je bil dosežen napredek, je treba še veliko storiti, da bi z izvajanjem akcijskega programa okrepili nadzor nad osebnim orožjem in izpolnili zaveze iz Agende 2030.
            Zaradi edinstvenih in izrazito družbeno pogojenih značilnosti vprašanja osebnega orožja je potrebna celovita vključitev vidika spola v vse razsežnosti nadzora nad osebnim orožjem. Doslej vidik spola ni bil zadostno raziskan, obravnavan in upoštevan v politikah nadzora nad osebnim orožjem. In kadar razsežnosti spola niso ustrezno obravnavane v zakonodajnih in političnih okvirih za nadzor nad osebnim orožjem, sta uspešnost in učinkovitost ukrepov omejeni. Vendar so s spolom povezani pristopi k potrebnim ukrepom za nadzor nad osebnim orožjem še v povojih. V zadnjih letih je bila vzpostavljena vse tesnejša povezava med agendo za osebno orožje ter širšo mednarodno politiko na področju enakosti spolov in krepitve vloge žensk, ki jo bo ta sklep še podkrepil.
            Agenda 2030 je nadzor nad osebnim orožjem povezala z agendo za mir, varnost in razvoj, s čimer je hkrati zagotovila medsebojno povezan okvir ciljev, ki presega varnostno razsežnost in jasno kaže, da ima problem osebnega orožja posledice za uresničevanje več ciljev trajnostnega razvoja, vključno s ciljem 5 o enakosti spolov in krepitvi vloge žensk. Dejansko se enakost spolov odraža v cilju 5, vendar je hkrati kot horizontalno vprašanje prisotna v celotni Agendi 2030. Ta sklep prispeva k vključevanju vidika spola v vse postopke odločanja o nadzoru nad orožjem ter k enakovredni in smiselni udeležbi žensk v takšnih postopkih. Priznava tudi različen učinek uporabe in zlorabe osebnega orožja na moške, ženske, dečke in dekleta ter podpira ukrepe, ki naj bi privedli do bolj vključujočih, učinkovitih in trajnostnih rezultatov politike na področju nadzora nad osebnim orožjem.
            Konvencija o odpravi vseh oblik diskriminacije žensk in Pekinška deklaracija sta močna normativna podlaga za povezovanje agende o ženskah, miru in varnosti ter agende o osebnem orožju. S sprejetjem Pogodbe o trgovini z orožjem ter nedavnim začetkom izvajanja pobude EU in ZN „Spotlight“ se je nadalje pokazalo, da se je treba osredotočiti na to vprašanje. Medtem ko predlagani ukrepi pospešujejo vključevanje vidika spola v nadzor nad osebnim orožjem, bodo rezultati neposredno prispevali k odpravi vseh oblik nasilja in diskriminacije nad ženskami in dekleti. Z zaščito strelnega orožja in zmanjšanjem njegove razširjenosti se odpravi eno od glavnih sredstev, ki se najpogosteje uporablja pri nasilju v družini in nasilju na podlagi spola ter umorih žensk. S krepitvijo vloge žensk in odpravljanjem spolnih stereotipov v zvezi z uporabo orožja bomo obravnavali temeljne vzroke nasilja na podlagi spola, ki so med drugim patriarhalni sistemi, prepričanje o neenakosti spolov in nasilni vidiki tradicionalne moškosti.
            Vse večje zbliževanje agende o ženskah, miru in varnosti ter agende na področju nadzora nad osebnim orožjem se odraža tudi v Resoluciji Varnostnega sveta ZN (RVSZN) 2242 (2015). Ukrepi, podprti s tem sklepom, so odgovor na poziv Varnostnega sveta ZN, da je treba sodelovati pri zasnovi in izvajanju prizadevanj za preprečevanje, zatiranje in izkoreninjenje nedovoljenega prenosa osebnega in lahkega orožja ter njegovega destabilizirajočega kopičenja in zlorabe, ter krepiti vlogo žensk kot dejavnih akterjev v boju proti nezakonitem prenosu osebnega in lahkega strelnega orožja. S konkretnimi ukrepi, opredeljenimi v tem sklepu, se te povezave uresničujejo v praksi.
            2.   CILJI
            Splošni cilj tega sklepa je prispevati k mednarodnemu miru, varnosti, enakosti spolov in trajnostnemu razvoju, in sicer z izboljšanjem učinkovitosti ukrepov za nadzor nad osebnim orožjem prek spodbujanja pristopov, ki temeljijo na sistematičnih analizah glede na spol in vključevanju vidika spola. Rezultati ukrepov iz tega sklepa bodo prispevali k širši mednarodni politični agendi na področju enakosti spolov in krepitve vloge žensk.
            S tem sklepom se bosta podprla dosledno in učinkovito izvajanje akcijskega programa ter uresničevanje z vidiki spola povezanih rezultatov tretje konference ZN za pregled napredka pri izvajanju akcijskega programa, organizirane leta 2018.
            Ta sklep bo prispeval tudi k izvajanju agende generalnega sekretarja Združenih narodov za razorožitev (1), ki poziva k večjim prizadevanjem za enako, polnopravno in učinkovito udeležbo žensk v vseh postopkih odločanja v zvezi z razoroževanjem; navaja, da je treba prekiniti povezavo med lastništvom in uporabo orožja ter specifičnimi izrazi moškosti, povezanimi z nadzorom, močjo in dominantnostjo, ki so razlog tako za strukturno kot fizično nasilje nad ženskami, ter poziva k nadzoru nad orožjem, pri katerem se upošteva vidik spola, da bi se zmanjšalo nasilje nad ženskami in dekleti v javni in zasebni sferi. Ta sklep bo prispeval tudi h krepitvi partnerstev s civilno družbo in mladimi, da bi dosegli napredek na področju razoroževanja in nadzora nad orožjem, kot je zapisano v agendi za razorožitev.
            Za uresničitev navedenega bo ta sklep podprl ukrepe za:

                        —

                        operacionalizacijo modulov „Ženske, moški in razlike med spoloma pri uporabi osebnega in lahkega orožja“ ter „Otroci, najstniki, mladi ter osebno in lahko orožje“ iz modularne zbirke za izvajanje nadzora nad osebnim orožjem (MOSAIC) (2);

                        —

                        pripravo priročnika za usposabljanje, ki bo v obliki smernic zagotovil, da se vsi ukrepi izvajajo v skladu z aktualnimi standardi ZN;

                        —

                        usposabljanje osebja/izvajalcev usposabljanj v okviru regionalnih centrov ZN in uslužbencev sekretariatov regionalnih in podregionalnih organizacij o vključevanju vidika spola v politike in okvire za osebno orožje, da se zagotovi sistematičen pristop k temu vprašanju;

                        —

                        usposabljanje nacionalnih uradnikov v 18 državah o vključevanju vidika spola in nadzoru nad osebnim orožjem;

                        —

                        upoštevanje vidika spola, vključevanje vidika spola in krepitev vloge žensk v regionalnih pobudah;

                        —

                        okrepitev komponente za nadzor nad osebnim orožjem v okviru agende o ženskah, miru in varnosti ter tega okvira samega;

                        —

                        prispevanje k izvajanju Agende 2030, zlasti ciljev št. 16 in 5, pa tudi k zbliževanju mednarodnih političnih programov za enakost spolov;

                        —

                        okrepitev sodelovanja civilne družbe pri nadzoru nad osebnim orožjem, ki vključuje vidik spola, v partnerstvu z Mednarodno akcijsko mrežo za osebno orožje (v nadaljnjem besedilu: mreža IANSA) in mrežo žensk v okviru mreže IANSA;

                        —

                        ustvarjanje trajnega učinka z učinkovitim ozaveščanjem, zastopanjem interesov, informiranjem in partnerstvi.

                  3.   OPIS UKREPOV
            3.1   Priprava priročnika za usposabljanje o nadzoru nad osebnim orožjem, ki vključuje vidik spola
            3.1.1   Cilj
            Na podlagi tega sklepa bo pripravljen priročnik za usposabljanje, s katerim se bosta v praksi uresničila modula MOSAIC „Ženske, moški in razlike med spoloma pri uporabi osebnega in lahkega orožja“ ter „Otroci, najstniki, mladi ter osebno in lahko orožje“. Priročnik bo zagotovil smernice vsem deležnikom, ki so vključeni v izvajanje ukrepov iz tega sklepa, zlasti programov usposabljanja po posameznih državah, ki jih izvajajo regionalni centri UNODA. Priročnik za usposabljanje bo temeljil na obstoječih orodjih, informacijah in strokovnemu znanju, če so na voljo, in bo po pregledu javno dostopen, da bi ga lahko uporabljale širše skupnosti uporabnikov.
            3.1.2   Ukrepi

                        (a)

                        Prevod dveh modulov MOSAIC iz angleščine v arabščino, francoščino, portugalščino in španščino.

                        (b)

                        Priprava, v sodelovanju s ključnimi deležniki, priročnika za usposabljanje o nadzoru nad osebnim orožjem, ki vključuje vidik spola, ki bo temeljil na modulih MOSAIC in obstoječih programih usposabljanja in virih ter zagotavljal praktične smernice za vse deležnike, vključene v izvajanje vseh ukrepov iz tega sklepa.

                        (c)

                        Prevod priročnika za usposabljanje iz angleščine v francoščino, portugalščino in španščino (delovni jeziki regionalnih centrov UNODA).

                        (d)

                        Objava priročnika za usposabljanje in dodatnega gradiva na spletu in v tiskani obliki, da bi bil tako na voljo širšim skupnostim uporabnikov.

                  3.1.3   Odgovornosti izvajalske agencije
            Urad ZN za razorožitev bo pripravo priročnika za usposabljanje poveril svetovalcu, ki so tesno sodeloval z zadevnimi telesi ZN, zlasti Centrom jugovzhodne in vzhodne Evrope za nadzor nad osebnim in lahkim orožjem v okviru Programa ZN za razvoj (UNDP SEESAC). Mreža IANSA bo povabljena, naj za pripravo priročnika prispeva strokovno znanje.
            3.1.4   Časovnica
            Leta 2019 bosta prevedena oba modula in pripravljen bo priročnik za usposabljanje, čemur bosta sledila prevod in objava priročnika za usposabljanje in drugega gradiva.
            3.1.5   Pričakovani rezultati
            Dva zadevna modula MOSAIC bosta na voljo v arabskem, francoskem, portugalskem in španskem jeziku na spletišču UNODA (3) (trenutno na voljo samo v angleščini), poleg tega pa bo pripravljen priročnik za izvedbo zadevnih modulov v praksi, ki bo objavljen v francoščini, portugalščini in španščini. Priročnik, ki ga bodo pregledali projektni partnerji, bo zagotavljal smernice za izvajanje ukrepov iz tega sklepa. Služil bo tudi širšim skupnostim uporabnikov in bo relevanten tudi izven časovnega okvira tega sklepa.
            3.2   Usposabljanje osebja in izvajalcev usposabljanj ZN, ki so dejavni na področju nadzora nad osebnim orožjem
            3.2.1   Cilji
            Vzpostavljen bo spletni program usposabljanja, namenjen usposabljanju osebja ustreznih oddelkov ZN in širših skupnosti uporabnikov o nadzoru nad osebnim orožjem, ki vključuje vidik spola, da bi zagotovili, da se v okviru sistema ZN in širše zagotavljata svetovanje in pomoč pri nadzoru nad osebnim orožjem, ki sistematično vključujeta vidik spola. Osebje v regionalnih centrih, ki je neposredno udeleženo pri izvajanju ukrepov iz tega sklepa, bo mentoriral strokovnjak UNDP SESAC za vprašanja vidikov spola in osebnega orožja, da bi se ukrepi izvajali v skladu s smernicami iz priročnika za usposabljanje in prirejeno razmeram v regiji.
            3.2.2   Ukrepi

                        (a)

                        Vzpostavitev, skupaj s Centrom ZN za usposabljanje žensk, spletnega programa usposabljanja o nadzoru nad osebnim orožjem, ki vključuje vidik spola, za osebje ZN in širše skupnosti uporabnikov. Usposabljanje bo odražalo vsebino zadevnih modulov MOSAIC in zadevnih agend in bo na voljo v arabskem, angleškem, francoskem, portugalskem in španskem jeziku.

                        (b)

                        Vzpostavitev, v sodelovanju z UNDP SEESAC, programa mentorstva za osebje regionalnih centrov ZN, da bi se izboljšala njihova ozaveščenost ter okrepile njihove zmogljivosti za vključevanje vidika spola v nadzor nad osebnim orožjem na podlagi prilagojenih ukrepov v posameznih regijah, zlasti v državah, v katerih se izvajajo programi usposabljanja po posameznih državah [3.3.2]. V okviru programa mentorstva bo pripravljen priročnik za usposabljanje, ki bo podprt s tem sklepom [3.1.2(b)] in bo temeljil na delu in izkušnjah UNDP SEESAC, financiranih na podlagi Sklepa Sveta (SZVP) 2016/2356 (4).

                        (c)

                        Organizirati delavnico projektne skupine po zaključku pilotne faze programov usposabljanja po posameznih državah [3.3.2.a]. Delavnica bo priložnost za čim večje usklajevanje in sodelovanje projektne skupine; pregled priročnika za usposabljanje pred njegovim prevodom in objavo; omogočanje izmenjave mnenj o izvajanju tega sklepa, zlasti pilotnih programov usposabljanja po posameznih državah, ter potrditev potrebnega gradiva za usposabljanje.

                  3.2.3   Časovnica
            Program spletnega usposabljanja bo pripravljen v letu 2019 in bo na voljo v začetku leta 2020. Program mentorstva se bo začel izvajati v začetku leta 2020, ko bo zaposleno osebje v regionalnih centrih in bo pripravljen priročnik za usposabljanje. Delavnica projektne skupine bo organizirana v letu 2020 po zaključku pilotne faze programov usposabljanja po posameznih državah.
            3.2.4   Pričakovani rezultati
            Program spletnega izobraževanja o nadzoru nad osebnim orožjem, ki vključuje vidik spola, bo na voljo v arabskem, angleškem, francoskem, portugalskem in španskem jeziku in bo prispeval k boljšemu razumevanju potrebe po tem, da se v ukrepe nadzora nad osebnim orožjem vključijo vidiki spola. Usposabljanje se bo promoviralo v okviru sistema ZN in širšim skupnostim uporabnikov ter postalo obvezno za osebje, ki sodeluje pri izvajanju tega sklepa. Osebje regionalnih centrov UNODA bo usposobljeno glede priročnika za usposabljanje in bo s pomočjo programa mentorstva oblikovalo strategije za njegovo prilagoditev regionalnim razmeram. Organizirana bo delavnica projektne skupine, ki bo okrepila usklajevanje in sodelovanje za izvajanje ukrepov iz tega sklepa, poleg tega pa bo pripravljeno, pregledano in objavljeno gradivo za usposabljanje.
            3.3   Programi usposabljanja o nadzoru nad osebnim orožjem, ki vključuje vidik spola, po posameznih državah
            3.3.1   Cilji
            Prek regionalnih centrov UNODA se bo oblikovalo in izvajalo 18 posameznim državam prilagojenih programov usposabljanja o nadzoru nad osebnim orožjem, ki vključuje vidik spola. Glavni poudarek programov je usposabljanje nacionalnih usklajevalnih organov za področje nadzora nad osebnim orožjem o vključevanju vidika spola v nacionalne akcijske načrte za osebno orožje in druge relevantne politične in zakonodajne okvire, vključno z zbiranjem in analizo podatkov, razčlenjenih po spolu in starosti. Če ima sodelujoča država obstoječi nacionalni akcijski načrt o ženskah, miru in varnosti, se bo spodbujala uskladitev obeh dokumentov.
            Dodatne dejavnosti bodo prilagojene posameznim državam in njihovim potrebam po pomoči in lahko vključujejo: praktične mehanizme za zagotavljanje stvarne udeležbe žensk; analizo glede na spol kot izhodišče za nacionalne ukrepe; namensko delavnico o vključevanju vidikov spola v nacionalne akcijske načrte za osebno orožje, ob uporabi modula MOSAIC o pripravi nacionalnih akcijskih načrtov; oblikovanje nacionalnih instrumentov spremljanja in ocenjevanja za pregled izvedenih dejavnosti. Predlagane dejavnosti lahko vključujejo tudi pravni pregled nacionalnega okvira politike, da bi se predpisi o osebnem orožju, vključno z izdajanjem dovoljenj, medsebojno uskladili z določbami za preprečevanje nasilja v družini in za usposabljanje uslužbencev organov pregona in pravnih služb o njihovih vlogah in odgovornostih na podlagi zadevne nacionalne zakonodaje, kar zadeva prisotnost in uporabo osebnega orožja pri nasilju s strani intimnega partnerja in nasilju v družini, spolnem nasilju, umorih žensk v povezavi z osebnim orožjem, pa tudi v zvezi z vključevanjem vidika spola v kazenske preiskave in sodne postopke.
            3.3.2   Ukrepi

                        (a)

                        Pilotna faza: vzpostaviti in začeti izvajati pilotne programe usposabljanja v šestih izbranih državah, ob usklajevanju z vzpostavljenimi nacionalnimi usklajevalnimi organi teh držav.

                        (b)

                        Faza uvajanja: Razširitev – na podlagi pilotnih programov – programov usposabljanja o nadzoru nad osebnim orožjem, ki vključuje vidik spola, v nadaljnjih dvanajst držav, ob usklajevanju z vzpostavljenimi nacionalnimi usklajevalnimi organi teh držav.

                  3.3.3   Izbor držav upravičenk
            Države upravičenke bo izbrala Evropska služba za zunanje delovanje na priporočilo UNODA v posvetovanju s svojimi regionalnimi centri in mrežo IANSA. Načeloma bodo imele prednost zlasti najmanj razvite države in druge države v razvoju, ki jih je hudo prizadela problematika osebnega orožja. Države morajo vzpostaviti nacionalni usklajevalni organ na področju nadzora nad osebnim orožjem in/ali imenovati pooblaščeno nacionalno kontaktno točko v okviru akcijskega programa. Države morajo izraziti interes za predlagane ukrepe iz tega sklepa. Prednost bi bilo treba nameniti državam, ki izkazujejo stalno zavezanost izvajanju akcijskega programa.
            Pri izbiri držav se bo poleg tega upoštevala regionalna uravnoteženost:

                        —

                        pilotna faza: dve državi v vsaki regiji – Afrika, Azija/Pacifik in Latinska Amerika/Karibi;

                        —

                        faza uvajanja: štiri države v vsaki regiji – Afrika, Azija/Pacifik in Latinska Amerika/Karibi.

                  3.3.4   Odgovornosti izvajalske agencije
            Regionalni centri ZN za mir in razorožitev bodo izvajali programe usposabljanja po posameznih državah v tesnem sodelovanju z UNODA in agencijami ZN na terenu. Če je to izvedljivo, bodo v te dejavnosti vključene nacionalne institucije za enakost spolov in organizacije civilne družbe. UNDP SEESAC bo zagotavljal podporo s svetovanjem na podlagi lastnih izkušenj pri oblikovanju in izvajanju usposabljanja o vidikih spola in nadzoru nad osebnim orožjem. Mreža IANSA bo dopolnjevala dejavnosti po posameznih državah, tako da bo prek svoje mreže na lokalni ravni in na ravni skupnosti krepila sodelovanje civilne družbe pri nadzoru nad osebnim orožjem, ki vključuje vidik spola [3.6.3].
            3.3.5   Časovnica
            Programi usposabljanja po posameznih državah se bodo začeli izvajati leta 2020 in se bodo izvajali do sredine leta 2022.
            3.3.6   Pričakovani rezultati
            Programi usposabljanja o vključevanju vidika spola po posameznih državah bodo ustvarili skupno razumevanje na nacionalni ravni, da ima spol pomembno vlogo pri učinkovitem nadzoru nad osebnim orožjem in poznavanju različnih posledic oboroženega nasilja za ženske, moške, deklice in dečke. To novo razumevanje o pomembnosti tega vprašanja bo povečalo učinkovitost in splošno kakovost nadzora nad osebnim orožjem in ustvarilo konsenz med nacionalnimi uradniki, vključenimi v zadevne politike in njihovo izvajanje. Ta konsenz se bo izrazil v nacionalni zavezanosti, da se bo pri politikah in zakonodaji na področju nadzora nad osebnim orožjem sledilo pristopom, ki upoštevajo vidik spola. Ozaveščene bodo tudi lokalne skupnosti v zadevnih državah. Med rezultati programov bo tudi oblikovanje ciljev in kazalnikov napredka. Oblikovale jih bodo države, ki se bodo zavezale, da bodo kot del nacionalnega poročanja v okviru akcijskega programa poročale o teh ciljih in kazalnikih.
            3.4   Regionalni pristopi k nadzoru nad osebnim orožjem, ki vključuje vidik spola
            3.4.1   Cilji
            Nezakonita trgovina in zloraba osebnega orožja povzročata različne težave v različnih regijah in države imajo na voljo različne finančne in materialne vire za odzivanje nanje. Cilj regionalnih pristopov je na podlagi MOSAIC vzpostaviti in/ali okrepiti strokovno znanje vladnih uradnikov, civilne družbe in poslancev na regionalni in podregionalni ravni v zvezi z nadzorom nad osebnim orožjem, ki vključuje vidik spola. Okrepila se bo tudi potreba po vključevanju vidika spola v regionalne in podregionalne pobude za nadzor nad osebnim orožjem. Regionalne izmenjave dobrih praks/modulov MOSAIC bodo okrepile nacionalno strokovno znanje in dodatne zaveze vseh držav v regiji, da bodo obravnavale vprašanje nadzora nad osebnim orožjem z upoštevanjem vidika spola.
            3.4.2   Ukrepi

                        (a)

                        Enodnevno usposabljanje ob robu sedmega bienalnega srečanja držav o akcijskem programu v letu 2020, namenjeno uradnikom sekretariatov podregionalnih in regionalnih organizacij za področje osebnega in lahkega orožja. S tem se bo spodbujalo vključevanje vidika spola v regionalne pobude in omogočilo, da se 15 predstavnikov teh organizacij, ki sicer ne bi imele sredstev, da bi se udeleževale srečanj v zvezi z akcijskim programom, udeleži zadevnega sedmega bienalnega srečanja držav.

                        (b)

                        Štiridnevna podregionalna delavnica v okviru MOSAIC za pacifiške države, ki bo na Fidžiju, namenjena krepitvi vloge žensk na področju nadzora nad orožjem z boljšim razumevanjem tega, kakšen učinek z vidika spolov imajo oboroženo nasilje in mednarodni instrumenti za nadzor nad orožjem, ter s krepitvijo zmogljivosti civilne družbe, poslancev in vladnih uradnikov, ki so dejavni na tem področju. (Gre za nadaljevanje dveh podregionalnih delavnic v jugovzhodni Aziji in južni Aziji v letu 2018, ki ju je financiral Skrbniški sklad ZN za podporo sodelovanju pri urejanju področja orožja (UNSCAR).)

                        (c)

                        Tridnevni regionalni seminar v okviru MOSAIC v Katmanduju, namenjen krepitvi vloge žensk na področju nadzora nad orožjem. Na seminarju sodelujejo predstavniki civilne družbe, poslanci in vladni uradniki iz azijskih in pacifiških držav, tudi tisti, ki so sodelovali v podregionalni delavnici na Fidžiju [3.4.2b]. Udeleženci bodo razpravljali o tem, kako ob upoštevanju razmer v posameznih državah oblikovati ukrepe za nadaljnje vključevanje vidika spola in nadzor nad osebnim orožjem. Povzetek razprav, skupaj z dodatnim gradivom, bo objavljen na spletu in v tiskani obliki ter bo razdeljen udeležencem in deležnikom.

                        (d)

                        Dvodnevna regionalna delavnica v okviru MOSAIC v Peruju, namenjena predstavitvi in razširjanju dobrih praks na področju politik, ki upoštevajo vidik spola, in pravnih pristopov k nadzoru nad osebnim orožjem, ki jih je od leta 2017 razvijal regionalni center za mir in razorožitev v Latinski Ameriki in na Karibih (UNLIREC). Delavnice se bodo udeležili oblikovalci politik za nadzor nad osebnim orožjem na visoki ravni, od organov za nadzor nad osebnim orožjem do državnih agencij, odgovornih za preprečevanje, odpravljanje in kaznovanje nasilja nad ženskami. Delavnica poudarja potrebo po zaostritvi zakonodaje za osebno orožje v Latinski Ameriki in na Karibih, in sicer tako, da se vključi omejitev pridobitve orožja in streliva s strani oseb, ki so bile obsojene zaradi nasilja v družini in/ali medosebnega nasilja.

                  3.4.3   Časovnica
            Usposabljanje ob robu srečanja BMS7 bo potekalo sredi leta 2020, regionalne in podregionalne delavnice pa bodo potekale od konca leta 2019 do konca leta 2021.
            3.4.4   Partnerji, zadolženi za izvajanje
            UNODA bo organiziral in sklical enodnevno usposabljanje ob robu srečanja BMS7 za osebje iz regionalnih in podregionalnih organizacij, v kar bo vključena tudi finančna pomoč za udeležbo nekaterih izmed teh predstavnikov na srečanju. Regionalni center Združenih narodov za mir in razorožitev na območju Azije in Pacifika bo v tesnem sodelovanju z mrežo IANSA organiziral in sklical podregionalno delavnico na Fidžiju ter regionalni seminar v Katmanduju. UN-LiREC bo organiziral in sklical regionalno delavnico v Peruju.
            3.4.5   Pričakovani rezultati
            Strokovnjaki za nadzor nad osebnim orožjem iz sekretariatov regionalnih in podregionalnih organizacij se bodo usposabljali glede pomembnosti vključevanja vidika spola v pobude in politike na področju nadzora nad osebnim orožjem v skladu z vodilnimi svetovnimi smernicami (MOSAIC). Seznanili se bodo z idejami o tem, kako oblikovati ukrepe za nadzor nad osebnim orožjem, ki upoštevajo različnost spolov, na podlagi dognanj, da oboroženo nasilje in oboroženi spopadi različno vplivajo na moške, ženske, dečke in deklice. Poleg tega bo s tem usposabljanjem ob robu srečanja BMS7 promoviran pomen vključevanja vidika spola v nadzor nad osebnim orožjem. Ta ukrep bo omogočil sodelovanje organizacij, ki sicer ne bi imele sredstev za udeležbo na seji akcijskega programa. Regionalne in podregionalne delavnice bodo platforma za izmenjavo dobrih praks glede politik in pravnih pristopov, ki upoštevajo različnost spolov, na področju nadzora nad osebnim orožjem v Latinski Ameriki in na Karibskem otočju; obenem bodo mobilizirale civilno družbo, poslance in poslanke ter vladne uradnike in uradnice iz Azije in Pacifika v zvezi z vprašanjem, kakšen učinek z vidika spolov imajo oboroženo nasilje in mednarodni instrumenti za nadzor nad orožjem, in okrepile njihove zmogljivosti na tem področju. Kot rezultat naštetega bodo politike, okviri in programi za nadzor nad osebnim orožjem na regionalni in nacionalni ravni upoštevali vprašanja spola.
            3.5   Okrepiti komponento nadzora nad osebnim orožjem v agendi o ženskah, miru in varnosti ter sinergije med ciljema 5 in 16 agende za trajnostni razvoj do leta 2030
            3.5.1   Cilji
            Dejavnosti so zasnovane tako, da združujejo strokovnjake in diplomatske skupnosti, ki se ukvarjajo z nadzorom nad osebnim orožjem, agendo o ženskah, miru in varnosti ter uresničevanjem ciljev 5 in 16 agende za trajnostni razvoj do leta 2030, da bi lahko pregledali in uskladili svoja prizadevanja, zlasti z namenom, da bi izkoristili sinergije in preprečili podvajanje.
            3.5.2   Ukrepi

                        (a)

                        Omogočiti nekaterim nacionalnim in regionalnim kontaktnim točkam, izbranim v okviru akcijskega programa, in civilnodružbenim strokovnjakom za osebno orožje, da sodelujejo na enem od letnih srečanj mreže kontaktnih točk na ravni glavnih mest v zvezi z ženskami, mirom in varnostjo, da bi razpravljali o sinergijah med zavezami, o katerih so se v okviru akcijskega programa in agende o ženskah, miru in varnosti dogovorile države, ter podprli vključitev komponente nadzora nad osebnim orožjem v nacionalne akcijske načrte v okviru resolucije VSZN 1325 (2000) ter vidikov spola v akcijske načrte za izvajanje akcijskega programa. To vključuje izmenjavo informacij o najboljših praksah in o doseženem napredku v zvezi z izvajanjem politik in zakonodaje, ki upošteva različnost spolov.

                        (b)

                        Vzpostaviti redni dialog med ustreznimi agencijami ZN; skupino prijateljev resolucije 1325; drugimi diplomatskimi in političnimi skupnostmi, ki jih zadeva resolucija VSZN 1325 (2000) in širša agenda o ženskah, miru in varnosti; diplomati in strokovnjaki, ki se ukvarjajo z uresničevanjem ciljev trajnostnega razvoja 5 in 16, ter diplomati in oblikovalci politik, ki se v Ženevi in New Yorku ukvarjajo z vprašanji v zvezi z razoroževanjem in nadzorom nad orožjem, da bi na ta način optimizirali in uskladili prizadevanja in delo. Dialog bo temeljil na rezultatih srečanj, ki so v letu 2018 potekala v Ženevi in New Yorku.

                  3.5.3   Pričakovani rezultati
            Strokovnjakom, oblikovalcem politik in diplomatom, ki se ukvarjajo z nadzorom nad osebnim orožjem, agendo o ženskah, miru in varnosti ter izvajanjem agende za trajnostni razvoj do leta 2030, bodo dialog in izmenjave koristili in bodo začeli usklajevati svoja prizadevanja. Dosežena je bila okrepitev izvajanja vseh programov, pa tudi usklajen pristop, ki bo zagotovil kar največje možne sinergije in preprečil podvajanje.
            3.6   Sodelovanje civilne družbe na področju vključevanja vidika spola v nadzor nad osebnim orožjem
            3.6.1   Cilji
            Oblikujejo se ukrepi z namenom bistveno okrepiti sodelovanje na področju vključevanja vidika spola v nadzor nad osebnim orožjem, in sicer z obravnavo povezave med pristopi in učinki z vidika spola, pravicami žensk, nadzorom nad osebnim orožjem ter oboroženim nasiljem na lokalni ravni in na ravni skupnosti. Sodelovanje civilne družbe pri nadzoru nad osebnim orožjem je ključnega pomena za obvladovanje tega področja na lokalni ravni, zagotavlja dragocen vpogled v zadevno problematiko in povečuje podporo prizadevanjem za nadzor. Organizacije civilne družbe, specializirane za vprašanja spola, bodo okrepile prizadevanja na področju nadzora nad osebnim orožjem z vidika spola ter utrdile in dopolnile druge ukrepe, sprejete v skladu s tem sklepom. Med letoma 2019 in 2022 se bodo izvajali ukrepi v državah, izbranih za izvajanje državnih programov usposabljanja v okviru tega sklepa, pa tudi v drugih državah.
            3.6.2   Odgovornosti izvajalske agencije
            Vse dejavnosti bosta prevzeli mreža IANSA ter mreža žensk v okviru mreže IANSA; usklajene bodo z UNODA, ki jih bo tudi spremljal. Predstavnik mreže IANSA bo del projektne skupine, da bo lažje izvajati in usklajevati vse ukrepe, izvedene v skladu s tem sklepom.
            3.6.3   Ukrepi

                        (a)

                        Okrepiti mrežo lokalnih organizacij v okviru mreže IANSA, vključno z njeno mrežo žensk, in tako mobilizirati civilno družbo ter se odzvati na problematiko osebnega orožja z vidika spola vse od lokalne pa do svetovne ravni.

                        (b)

                        Zagotavljanje majhnih štipendij za 30–40 dejavnosti lokalne civilne družbe vsako leto na področju vključevanja vidika spola v nadzor nad osebnim orožjem. Te dejavnosti bi lahko vključevale dogodke ob svetovnem tednu ukrepanja proti nasilju, storjenem s strelnim orožjem, mednarodnem dnevu mladih, mesecu amnestije v Afriki, mednarodnem dnevu miru, dnevu afriških otrok, mednarodnem dnevu uničenja orožja, oranžnem dnevu (ang. Wear Orange Day), mednarodnem dnevu žena in kampanji „16 dni aktivizma proti nasilju na podlagi spola“ itd.

                        (c)

                        Mreža IANSA bo v različnih jezikih pripravila in distribuirala gradivo, primerno za otroke in najstnike, o pogostih povezavah med moškostjo in nasiljem. Skupine v okviru mreže IANSA iz različnih držav bodo to gradivo uporabile za mobilizacijo lokalnih skupnosti.

                        (d)

                        Mreža IANSA bo za svoje člane v različnih jezikih pripravila in distribuirala dostopno gradivo za senzibilizacijo (npr. teme za razpravo, zloženke) in tako promovirala vprašanje vključevanja vidika spola v kontekstu nadzora nad osebnim orožjem v različnih državah; v zvezi s tem bo lokalno mobilizirala uradnike, oblikovalce politik, novinarje in druge deležnike civilne družbe.

                        (e)

                        Prizadevati si za vključitev žensk, mladih in drugih premalo zastopanih deležnikov (npr. zdravstveni sektor, preživeli, podeželske skupnosti) v nacionalne usklajevalne organe.

                        (f)

                        Oblikovati in vzdrževati bolj dostopno in izčrpno spletišče mreže IANSA ter njene mreže žensk, ki bi omogočalo predstavljanje dejavnosti članov mreže, služilo kot platforma za ukrepanje NVO, usklajeno na svetovni ravni, in ponujalo informacije, gradivo, kontakte, vzorčne primere in dokumente v zvezi z vprašanji, kot so opolnomočenje žensk, vključevanje vidika spola, zmanjšanje oboroženega nasilja, nadzor nad osebnim orožjem, moškost in orožje ter povezanost ciljev trajnostnega razvoja 5 in 16.

                        (g)

                        Podpirati praktične raziskave lokalnih skupin, da bi identificirali strateške točke interveniranja za zmanjšanje trgovine z orožjem in oboroženega nasilja z vidika spola ter pripravili in izvedli nadaljnje ukrepe na podlagi teh raziskav.

                        (h)

                        Promovirati in podpirati izvajanje poziva k ukrepanju iz leta 2018 v zvezi z vidikom spola in nadzorom nad osebnim orožjem (5) ter rezultate srečanja BMS6 in tretje konference o pregledu, ki zadevajo vidik spola, na lokalni ravni.

                        (i)

                        Zagotoviti, da se vidik spola še naprej promovira v prizadevanjih civilne družbe v okviru svetovnih procesov v zvezi z osebnim in lahkim orožjem, vključno z BMS7 in BMS8, in prispevati k delu delovne skupine NVO glede žensk, miru in varnosti ter k procesom, ki so povezani s tem, da bi zagotovili upoštevanje razsežnosti nadzora nad orožjem.

                        (j)

                        Prispevati k ukrepom, izvedenim v skladu s tem sklepom, kot je priprava priročnika za usposabljanje; izvajanje državnih programov usposabljanja, in sicer tako, da se zagotovi zastopanost civilne družbe v relevantnih dejavnostih in da se civilna družba mobilizira na lokalni ravni in na ravni skupnosti v državi upravičenki; in sodelovanje v podregionalni delavnici in regionalnih seminarjih v Aziji in na območju Pacifika.

                  3.6.4   Pričakovani rezultati
            Okrepljena bo mobilizacija civilne družbe na področju vključevanja vidika spola v nadzor nad osebnim orožjem, njihova raven delovanja za promocijo tega vprašanja pa bo občutno zvišana. Podpora prizadevanjem za vključevanje vidika spola v nadzor nad osebnim orožjem bo okrepljena na lokalni ravni, o pomembnosti vprašanja se bo ozaveščalo skupnosti, na lokalni ravni bodo potekale raziskave in sprejeti bodo nadaljnji ukrepi, da bi se rešilo vprašanje v zvezi z uporabo in zlorabo osebnega orožja. Okrepljena bo tudi mobilizacija civilne družbe v okviru agende o ženskah, miru in varnosti ter na sejah akcijskega programa, v ospredje pa bodo bili postavljeni tudi pomisleki glede vprašanja spola v okviru političnega procesa v zvezi z osebnim orožjem.
            3.7   Partnerstvo, zastopanje interesov in ozaveščanje
            3.7.1   Cilji
            Vse organizacije, ki sestavljajo sistem Združenih narodov, vključno s skladi, programi in specializiranimi agencijami, morajo prispevati k doseganju enakosti spolov. Poleg tega bodo organizacije pod okriljem ZN, vključene v nadzor nad osebnim orožjem, vključile vidik spola v vse faze projektov in programov v zvezi z osebnim orožjem. Da bi podprli tovrstne ukrepe, so zasnovani ukrepi, s katerimi se pritegne pozornost ZN, pa tudi širših izkustvenih skupnosti, za to problematiko. Tudi večja prepoznavnost problematike z dejavnostmi zastopanja interesov in ozaveščanja bo okrepila vpliv projekta. Partnerstvo z vsemi ustreznimi deležniki je namenjeno temu, da se omogoči lažje usklajevanje in prispeva h koordiniranemu izvajanju vseh ukrepov, ki jih podpira ta sklep.
            3.7.2   Ukrepi

                        (a)

                        Organizirati redne dejavnosti v okviru Prvega odbora Generalne skupščine ZN (oktobra) in Komisije ZN za položaj žensk (marca) v New Yorku, in sicer v okviru procesa dela med sejami o vključevanju vidika spola v nadzor nad osebnim orožjem, vključno z razpravami na forumih in spremljevalnimi prireditvami s pomembnimi govorci iz sistema ZN, držav, raziskovalnih ustanov, akademskih krogov in NVO. Ta proces upošteva zbliževanje mednarodnih programov in pobud politike v zvezi z enakostjo spolov.

                        (b)

                        V letu 2021 organizirati enodnevni dogodek v New Yorku med kampanjo „16 dni aktivizma proti nasilju na podlagi spola“, ki promovira vključevanje vidika spola v nadzor nad osebnim orožjem, vključno z razpravo na visoki ravni, da se pokaže politična zavezanost temu vprašanju, predstavitvijo praktičnih primerov s terena, vključno z rezultati dejavnosti, izvedenih v okviru tega projekta, ter strokovnimi odbori in razpravami za nadaljnjo poglobitev vprašanja.

                        (c)

                        Zasnovati uradno spletno stran UNODA, posvečeno vključevanju vidika spola v nadzor nad osebnim orožjem, ki bi med drugim ponujala informacije in vire iz ukrepov, ki jih podpira ta sklep.

                        (d)

                        V okviru ZN ustanoviti delovno skupino CASA (6) za vidik spola in osebno orožje, ki jo bo sklical UNODA in ki združuje vse pomembne partnerje za izvajanje ukrepov, ki jih podpira ta sklep. Tudi mreža IANSA bo povabljena, da se pridruži tej delovni skupini.

                        (e)

                        Promovirati pomen vključevanja vidika spola prek socialnih medijev in medijskih kampanj.

                        (f)

                        Redno obveščati donatorja (Unijo) o napredku pri izvajanju tega sklepa.

                  3.7.3   Pričakovani rezultati
            Vzpostavljena bo redna izmenjava mnenj o pristopih k nadzoru nad osebnim orožjem z vidika spola, problematika in rezultati ukrepov, izvedenih v skladu s tem sklepom, pa bodo pogosto promovirani. Ustvarjeno bo spletišče kot izčrpen vir, ki vsebuje informacije o vključevanju vidika spola v nadzor nad osebnim orožjem in o rezultatih, doseženih v okviru tega sklepa. Organizirani bodo redni sestanki delovne skupine CASA na temo spola in osebnega orožja in ves čas trajanja izvajanja projekta bo usklajevano izvajanje ukrepov.
            4.   KONČNI REZULTATI
            Izvajalska agencija bo za Unijo pripravila in ji predložila naslednje končne rezultate:

                        —

                        zbirna poročila 18 državnih programov usposabljanja o vključevanju vidika spola na področje osebnega orožja;

                        —

                        priročnik za usposabljanje v angleškem, francoskem, portugalskem in španskem jeziku ter ustrezna gradiva za usposabljanje na spletu in v tiskani obliki;

                        —

                        usposabljanje prek spleta v arabskem, angleškem, francoskem, portugalskem in španskem jeziku o vključevanju vidika spola v nadzor nad osebnim orožjem za osebje ZN in širše skupnosti uporabnikov;

                        —

                        končni dokument delavnice Azija-Pacifik za civilno družbo ter poslanke in poslance, na podlagi katerega se lahko oblikujejo ukrepi;

                        —

                        zbirno poročilo sodelovanja civilne družbe na področju vključevanja vidika spola v nadzor nad osebnim orožjem;

                        —

                        prevod modulov MOSAIC v arabski, francoski, portugalski in španski jezik;

                        —

                        končno poročilo ob zaključku projekta.

                  5.   PARTNERJI
            Ukrepi iz tega sklepa so oblikovani tako, da se opirajo na obstoječa orodja, informacije in strokovno znanje, kadar so ti na voljo. Mehanizem usklajevanja delovanja v zvezi z osebnim orožjem v okviru ZN, imenovan CASA (7), bo služil kot platforma za usklajevanje, predvsem z Agencijo ZN za ženske, programom ZN za razvoj/SEESAC in Oddelkom za operacije za ohranjanje miru ter uradi posebnih predstavnikov generalnega sekretarja ZN za otroke v oboroženih spopadih, za spolno nasilje v konfliktih in za nasilje nad otroki. UNODA bo tesno usklajeval izvajanje tega sklepa z donatorjem (Unijo) ter mrežo IANSA.
            6.   UPRAVIČENCI
            Ta sklep bo neposredno koristil nacionalnim institucijam, pristojnim za nadzor nad osebnim orožjem v ciljnih državah in regijah, in sicer v Afriki, Karibih in Latinski Ameriki ter Aziji in pacifiških državah. Splošno prebivalstvo zadevnih držav, ki je ogroženo zaradi močno razširjene dostopnosti osebnega orožja, bo imelo posredne koristi, saj se bo ogroženost zmanjšala. Poleg tega ta sklep podpira partnerje in osebje sistema ZN, ki se ukvarjajo z vprašanjem nadzora nad osebnim orožjem v sekretariatih regionalnih in podregionalnih organizacij. Koristi bodo imele tudi lokalne skupnosti in organizacije civilne družbe, zlasti člani mreže IANSA. Prav tako bodo imele koristi diplomatske skupnosti v New Yorku in Ženevi ter v glavnih mestih, ki se ukvarjajo z agendo o ženskah, miru in varnosti ter uresničevanjem ciljev 5 in 16 agende za trajnostni razvoj do leta 2030. Ukrepi bodo morali biti popolnoma v skladu z nacionalnimi prednostnimi nalogami držav in potrjeni s strani pristojnih nacionalnih organov. Ukrepi bodo zasnovani tako, da bodo koristili več kot eni ciljni skupini.
            7.   TRAJANJE
            Ob upoštevanju svetovnega obsega ukrepov, ki jih podpira ta sklep, števila partnerjev, upravičencev in načrtovanih ukrepov je časovni okvir za izvajanje 36 mesecev.
            8.   KOMUNIKACIJA IN PREPOZNAVNOST UNIJE
            UNODA bo sprejel vse ustrezne ukrepe, s katerimi bo zagotovil ustrezno prepoznavnost prispevka Unije za ukrepanje. Ti ukrepi se bodo izvajali v skladu s priročnikom Komisije o komunikaciji in prepoznavnosti zunanjega delovanja Evropske unije. UNODA bo podpiral širjenje informacij in rezultatov predlaganih dejavnosti za čim širše občinstvo. Poleg tega se bodo izvajale dejavnosti ozaveščanja v okviru vseh ustreznih ukrepov prek medijev, spremljevalnih dogodkov in spletnih orodij. UNODA bo zagotovil, da se upravičenci ukrepov zavedajo vloge Unije, in bo ozaveščal o tem, kako Unija in ZN sodelujejo, da bi okrepili nadzor nad osebnim orožjem s spodbujanjem takega pristopa k problematiki osebnega orožja, ki upošteva vidik spolov.
            UNODA in mreža IANSA bosta izkoristila najširši možen razpon različnih komunikacijskih orodij, vključno s spletno stranjo, pisnimi sporočili za javnost, izbranimi orodji socialnih medijev, spremljevalnimi dogodki in neuradnimi poročanji. Izvajanje vseh ukrepov se bo spremljalo prek orodij za spremljanje in vrednotenje, vključno z anketami za udeležence in rednimi sejami zadevnih delovnih skupin.

               (1)  „Varovanje naše skupne prihodnosti. Agenda za razorožitev“, maj 2018, https://front.un-arm.org/documents/SG+disarmament+agenda_1.pdf

               (2)  www.un.org/disarmament/mosaic

               (3)  https://www.un.org/disarmament/mosaic

               (4)  Sklep Sveta (SZVP) 2016/2356 z dne 19. decembra 2016 v podporo dejavnostim SEESAC za razorožitev in nadzor nad oborožitvijo v Jugovzhodni Evropi v okviru strategije EU za boj proti nedovoljenemu kopičenju in trgovini z osebnimi in lahkim orožjem in pripadajočim strelivom (UL L 348, 21.12.2016, str. 60).

               (5)  https://docs.wixstatic.com/ugd/bb4a5b_8c8bd0e981b54b6e8b01da205c10d4a3.pdf

               (6)  http://www.un-arm.org/PoAISS/CASA.aspx

               (7)  http://www.un-arm.org/PoAISS/CASA.aspx


title: Sklep Sveta (SZVP) 2018/2009 z dne 17. decembra 2018 o spremembi in podaljšanju Sklepa 2013/233/SZVP o misiji Evropske unije za pomoč pri integriranem upravljanju libijskih meja (EUBAM Libya)

text:
                  18.12.2018

                  SL

                  Uradni list Evropske unije

                  L 322/25

         SKLEP SVETA (SZVP) 2018/2009
         z dne 17. decembra 2018
         o spremembi in podaljšanju Sklepa 2013/233/SZVP o misiji Evropske unije za pomoč pri integriranem upravljanju libijskih meja (EUBAM Libya)
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti člena 42(4) in člena 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 22. maja 2013 sprejel Sklep 2013/233/SZVP (1), s katerim je ustanovil misijo Evropske unije za pomoč pri integriranem upravljanju libijskih meja (EUBAM Libya).

                     (2)

                     Svet je 17. julija 2017 sprejel Sklep (SZVP) 2017/1342 (2), s katerim je bil mandat misije EUBAM Libya podaljšan do 31. decembra 2018 in referenčni finančni znesek zagotovljen do 30. novembra 2017.

                     (3)

                     Svet je 20. novembra 2017 sprejel Sklep (SZVP) 2017/2162 (3), s katerim je bil zagotovljen referenčni finančni znesek do 31. decembra 2018.

                     (4)

                     Politični in varnostni odbor je po strateškem pregledu EUNAVFOR MED operacije Sophia, EUBAM Libya in enote EU za zvezo in načrtovanje priporočil, da se mandat spremeni in podaljša do 30. junija 2020.

                     (5)

                     Sklep 2013/233/SZVP bi bilo treba ustrezno spremeniti in podaljšati.

                     (6)

                     Misija EUBAM Libya se bo izvajala v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe –

               SPREJEL NASLEDNJI SKLEP:

            Člen 1
            Sklep 2013/233/SZVP se spremeni:

                        (1)

                        člena 2 in 3 se nadomestita z naslednjim:

                           „Člen 2
                           Cilji
                           Cilji EUBAM Libya so sodelovati z libijskimi oblastmi pri izgradnji državnih varnostnih struktur v Libiji, zlasti na področju upravljanja meja, kazenskega pregona in kazenskega pravosodja, da bi prispevali k prizadevanjem za razbitje organiziranih kriminalnih mrež, ki se ukvarjajo predvsem s tihotapljenjem migrantov, trgovino z ljudmi in terorizmom v Libiji in osrednjem Sredozemlju.

                           Člen 3
                           Naloge

                              1.   Za doseganje ciljev iz člena 2 misija EUBAM Libya:

                                          (a)

                                          podpira razvoj širšega okvira za upravljanje meja, zlasti s pripravo bele knjige o strategiji integriranega upravljanja meja, tudi pomorske varnostne strategije, z zagotavljanjem zmogljivosti in izvajanjem konkretnih projektov za libijske službe za pomorski kazenski pregon in libijske službe za kopensko mejo, obenem pa tudi s preučitvijo možnosti za širitev dejavnosti zunaj glavnega mesta, med drugim na mejo s Tunizijo in na jug države;

                                          (b)

                                          podpira krepitev zmogljivosti in strateško načrtovanje – vključno v zvezi s policijo – na ministrstvu za notranje zadeve na področju kazenskega pregona, kar vključuje, kjer je mogoče, pomoč podporni misiji Združenih narodov v Libiji (UNSMIL) pri njenih prizadevanjih glede krepitev zmogljivosti policije, ter podpira funkcije usklajevanja med ustreznimi libijskimi organi v boju proti organiziranemu kriminalu in terorizmu;

                                          (c)

                                          podpira institucionalno reformo in zagotavlja pomoč ministrstvu za pravosodje pri strateškem načrtovanju ter zagotavlja širšo krepitev zmogljivosti za ustrezne akterje kazenskega pravosodja, med drugim za urad javnega tožilca in višji pravosodni inštitut;

                                          (d)

                                          podpira strateško usklajevanje med donatorji in izvajanje projektov, da bi se odzvali na potrebe Libije na področju upravljanja meja, kazenskega pregona in kazenskega pravosodja.

                              2.   EUBAM Libya spodbuja človekove pravice in enakost spolov v vseh svojih dejavnostih.

                              3.   EUBAM Libya ne opravlja nobene izvršilne funkcije.“;

                        (2)

                        v členu 13(1) se doda naslednji pododstavek:
                        „Referenčni finančni znesek za kritje odhodkov, povezanih z EUBAM Libya, v obdobju od 1. januarja 2019 do 30. junija 2020, je 61 678 576,39 EUR.“;

                        (3)

                        v členu 16 se drugi stavek nadomesti z:
                        „Uporablja se do 30. junija 2020.“

            Člen 2
            Ta sklep začne veljati na dan sprejetja.
            Uporablja se od 1. januarja 2019.

            V Bruslju, 17. decembra 2018

                  Za Svet

                  Predsednica

               E. KÖSTINGER

            (1)  Sklep Sveta 2013/233/SZVP z dne 22. maja 2013 o misiji Evropske unije za pomoč pri integriranem upravljanju libijskih meja (EUBAM Libya) (UL L 138, 24.5.2013, str. 15).

            (2)  Sklep Sveta (SZVP) 2017/1342 z dne 17. julija 2017 o spremembi in podaljšanju Sklepa 2013/233/SZVP o misiji Evropske unije za pomoč pri integriranem upravljanju libijskih meja (EUBAM Libya) (UL L 185, 18.7.2017, str. 60).

            (3)  Sklep Sveta (SZVP) 2017/2162 z dne 20. novembra 2017 o spremembi Sklepa 2013/233/SZVP o misiji Evropske unije za pomoč pri integriranem upravljanju libijskih meja (EUBAM Libya) (UL L 304, 21.11.2017, str. 50).


title: Sklep Sveta (EU) 2018/2003 z dne 20. septembra 2016 o podpisu, v imenu Evropske unije, in začasni uporabi Sporazuma med Evropsko unijo in vlado Republike Filipini o nekaterih vidikih zračnega prometa

text:
                  18.12.2018

                  SL

                  Uradni list Evropske unije

                  L 322/1

         SKLEP SVETA (EU) 2018/2003
         z dne 20. septembra 2016
         o podpisu, v imenu Evropske unije, in začasni uporabi Sporazuma med Evropsko unijo in vlado Republike Filipini o nekaterih vidikih zračnega prometa
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Svet je s Sklepom z dne 5. junija 2003 pooblastil Komisijo, da začne pogajanja s tretjimi državami o zamenjavi nekaterih določb v obstoječih dvostranskih sporazumih s sporazumom na ravni Unije.

                     (2)

                     Komisija je v imenu Unije v pogajanjih dosegla sporazum z vlado Republike Filipini o nekaterih vidikih zračnega prometa (v nadaljnjem besedilu: Sporazum). Pogajanja so bila uspešno končana s parafiranjem Sporazuma 10. februarja 2016.

                     (3)

                     Cilj Sporazuma je dvostranske sporazume o zračnem prometu med desetimi državami članicami in Republiko Filipini uskladiti s pravom Unije.

                     (4)

                     Sporazum bi bilo treba podpisati v imenu Unije s pridržkom njegove poznejše sklenitve.

                     (5)

                     Da bi Sporazum čim prej prinesel koristi, bi ga bilo treba uporabljati začasno –

               SPREJEL NASLEDNJI SKLEP:

            Člen 1
            Podpis Sporazuma med Evropsko unijo in vlado Republike Filipini o nekaterih vidikih zračnega prometa v imenu Unije se odobri s pridržkom sklenitve navedenega sporazuma.
            Besedilo Sporazuma je priloženo k temu sklepu.

            Člen 2
            Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije, s pridržkom sklenitve navedenega sporazuma.

            Člen 3
            Do začetka veljavnosti Sporazuma se le-ta uporablja začasno od prvega dne prvega meseca po dnevu, ko se pogodbenici medsebojno uradno obvestita o zaključku za ta namen potrebnih postopkov (1).

            Člen 4
            Predsednik Sveta v imenu Evropske unije posreduje uradno obvestilo iz člena 8(2) Sporazuma.

            Člen 5
            Ta sklep začne veljati na dan sprejetja.

            V Bruslju, 20. septembra 2016

                  Za Svet

                  Predsednik

               I. KORČOK

            (1)  Generalni sekretariat Sveta bo v Uradnem listu Evropske unije objavil datum, od katerega se Sporazum začasno uporablja.


title: Sklep Sveta (SZVP) 2018/2007 z dne 17. decembra 2018 o spremembi Skupnega ukrepa 2008/851/SZVP o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo

text:
                  18.12.2018

                  SL

                  Uradni list Evropske unije

                  L 322/22

         SKLEP SVETA (SZVP) 2018/2007
         z dne 17. decembra 2018
         o spremembi Skupnega ukrepa 2008/851/SZVP o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 42(4) in 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 10. novembra 2008 sprejel Skupni ukrep 2008/851/SZVP (1), s katerim je vzpostavil vojaško operacijo EU Atalanta (v nadaljnjem besedilu: Atalanta).

                     (2)

                     Svet je 30. julija 2018 sprejel Sklep (SZVP) 2018/1083 (2), s katerim je bil Skupni ukrep 2008/851/SZVP spremenjen, operacija Atalanta pa podaljšana do 31. decembra 2020.

                     (3)

                     Varnostni svet ZN (VSZN) je 14. novembra 2018 sprejel Resolucijo 2444 (2018), s katero je prenehal mandat nadzorne skupine za Somalijo in Eritrejo z učinkom od 16. decembra 2018, ter se je ustanovila skupina strokovnjakov o Somaliji z enakimi nalogami v zvezi s Somalijo.

                     (4)

                     Politični in varnostni odbor (PVO) se je 22. novembra 2018 dogovoril, da bi bilo treba Atalanti dovoliti posredovanje informacij Interpolu in Europolu, vključno z osebnimi podatki, pridobljenimi znotraj obstoječega pravnega okvira, ki jih – dokler mandat Atalante ostaja nespremenjen – med potekom svojih operacij za zatiranje piratstva zbira o drugih nezakonitih dejavnostih poleg piratstva.

                     (5)

                     PVO se je tudi strinjal, da bi bilo treba v Skupni ukrep 2008/851/SZVP vključiti določbo o pravu, ki se uporablja za razkrivanje osebnih podatkov v tem okviru.

                     (6)

                     Skupni ukrep 2008/851/SZVP bi bilo zato treba ustrezno spremeniti.

                     (7)

                     V skladu s členom 5 Protokola o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska ne sodeluje pri izvajanju tega sklepa in zato ne prispeva k financiranju te operacije –

               SPREJEL NASLEDNJI SKLEP:

            Člen 1
            Skupni ukrep 2008/851/SZVP se spremeni:

                        (1)

                        v členu 2 se točka (n) nadomesti z naslednjim:

                                    „(n)

                                    v okviru obstoječih sredstev in zmogljivosti ter v skladu s Konvencijo Združenih narodov o pomorskem mednarodnem pravu podpira dejavnosti skupine strokovnjakov o Somaliji na podlagi resolucije 2444 (2018), tako da spremlja plovila, za katera sumi, da so povezana s piratskimi mrežami, ter o njih poroča navedeni skupini.“;

                        (2)

                        v členu 15 se odstavek 4 nadomesti z naslednjim:

                           „4.   Atalanta je pooblaščena, da s skupino strokovnjakov o Somaliji in CMF izmenjuje informacije, razen osebnih podatkov, o nezakonitih ali nedovoljenih dejavnostih, pridobljene med izvajanjem operacij za boj proti piratstvu.“;

                        (3)

                        v členu 15 se dodata naslednja odstavka:

                           „5.   Atalanta je pooblaščena, da v skladu s členom 2(h) Interpolu oziroma v skladu s členom 2(i) Europolu razkrije informacije, ki jih zbira med potekom svojih operacij za zatiranje piratstva, o drugih nezakonitih dejavnostih poleg piratstva.

                           6.   Razkritje osebnih podatkov na podlagi člena 2 se izvaja v skladu s pravom države zastave plovila ali zrakoplova, ki obdeluje takšne osebne podatke.“

            Člen 2
            Ta sklep začne veljati na dan sprejetja.

            V Bruslju, 17. decembra 2018

                  Za Svet

                  Predsednica

               E. KÖSTINGER

            (1)  Skupni ukrep Sveta 2008/851/SZVP z dne 10. novembra 2008 o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (UL L 301, 12.11.2008, str. 33).

            (2)  Sklep Sveta (SZVP) 2018/1083 z dne 30. julija 2018 o spremembi Skupnega ukrepa 2008/851/SZVP o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (UL L 194, 31.7.2018, str. 142).


title: Sklep Sveta (SZVP) 2018/2012 z dne 17. decembra 2018 o spremembi Sklepa (SZVP) 2015/1333 o omejevalnih ukrepih zaradi razmer v Libiji

text:
                  18.12.2018

                  SL

                  Uradni list Evropske unije

                  L 322/51

         SKLEP SVETA (SZVP) 2018/2012
         z dne 17. decembra 2018
         o spremembi Sklepa (SZVP) 2015/1333 o omejevalnih ukrepih zaradi razmer v Libiji
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 31. julija 2015 sprejel Sklep (SZVP) 2015/1333 (1) o omejevalnih ukrepih zaradi razmer v Libiji.

                     (2)

                     Varnostni svet Združenih narodov (v nadaljnjem besedilu: Varnostni svet ZN) je 5. novembra 2018 sprejel Resolucijo 2441 (2018), v kateri je ponovno potrdil svojo trdno zavezanost suverenosti, neodvisnosti, ozemeljski celovitosti in narodni enotnosti Libije in ugotovil, da razmere v Libiji še vedno ogrožajo mednarodni mir in varnost.

                     (3)

                     Varnostni svet ZN je sklenil, da se dovoljenja, podeljena z Resolucijo VSZN 2146 (2014), in ukrepi, uvedeni z njo, uporabljajo za plovila, ki natovarjajo, prevažajo ali raztovarjajo nafto, vključno s surovo nafto in naftnimi derivati, ki je bila brez dovoljenja izvožena iz Libije ali se jo je poskušalo brez dovoljenja izvoziti iz Libije.

                     (4)

                     Varnostni svet ZN je prav tako opredelil, da dejanja, ki ogrožajo mir, stabilnost ali varnost v Libiji ali ovirajo ali spodkopavajo uspešno izvedbo politične tranzicije Libije, lahko vključujejo med drugim tudi načrtovanje, vodenje ali izvršitev dejanj, ki vključujejo spolno nasilje in nasilje na podlagi spola.

                     (5)

                     Za izvedbo nekaterih ukrepov iz tega sklepa so potrebni nadaljnji ukrepi Unije.

                     (6)

                     Sklep (SZVP) 2015/1333 bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Sklep (SZVP) 2015/1333 se spremeni:

                        (1)

                        v členu 6 se odstavek 1 nadomesti z naslednjim:

                           „1.   Države članice lahko v skladu z odstavki od 5 do 9 RVSZN 2146 (2014), odstavkom 2 RVSZN 2362 (2017) in odstavkom 2 RVSZN 2441 (2018) na odprtem morju pregledujejo plovila s seznama in pri tem uporabljajo vse ukrepe, primerne specifičnim okoliščinam, ob polnem spoštovanju mednarodnega humanitarnega prava in mednarodnega prava o človekovih pravicah, kot je ustrezno, za izvedbo takšnih pregledov in primoranje plovila k ravnanju, potrebnem, da se nafta, vključno s surovo nafto in naftnimi derivati, s soglasjem libijske vlade in usklajeno z njo vrne v Libijo.“;

                        (2)

                        v členu 8 se odstavek 1 nadomesti z naslednjim:

                           „1.   Države članice sprejmejo potrebne ukrepe, da preprečijo vstop na svoje ozemlje ali tranzit prek njega osebam, za katere velja omejitev potovanja in ki jih je določil Varnostni svet ali odbor v skladu z odstavkom 22 RVSZN 1970 (2011), odstavkom 23 RVSZN 1973 (2011), odstavkom 4 RVSZN 2174 (2014), odstavkom 11 RVSZN 2213 (2015), odstavkom 11 RVSZN 2362 (2017) in odstavkom 11 RVSZN 2441(2018) kot so navedene na seznamu v Prilogi I.“;

                        (3)

                        v členu 9 se odstavek 1 nadomesti z naslednjim:

                           „1.   Zamrznejo se vsa sredstva, drugo finančno premoženje in gospodarski viri, ki so v lasti ali jih neposredno ali posredno nadzorujejo osebe in subjekti, za katere velja zamrznitev premoženja in jih je določil Varnostni svet ali odbor v skladu z odstavkom 22 RVSZN 1970 (2011), odstavkoma 19 in 23 RVSZN 1973 (2011), odstavkom 4 RVSZN 2174 (2014), odstavkom 11 RVSZN 2213 (2015), odstavkom 11 2362 (2017) in odstavkom 11 RVSZN 2441(2018), kot so navedeni na seznamu v Prilogi III.“.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 17. decembra 2018

                  Za Svet

                  Predsednica

               E. KÖSTINGER

            (1)  Sklep Sveta (SZVP) 2015/1333 z dne 31. julija 2015 o omejevalnih ukrepih zaradi razmer v Libiji in razveljavitvi Sklepa 2011/137/SZVP (UL L 206, 1.8.2015, str. 34).


title: Sklep Komisije (EU) 2018/2022 z dne 17. decembra 2018 o sestavi seznama kvalificiranih strokovnjakov za komisije za pritožbe Agencije Evropske unije za železnice (notificirano pod dokumentarno številko C(2018) 8561)

text:
                  19.12.2018

                  SL

                  Uradni list Evropske unije

                  L 323/29

         SKLEP KOMISIJE (EU) 2018/2022
         z dne 17. decembra 2018
         o sestavi seznama kvalificiranih strokovnjakov za komisije za pritožbe Agencije Evropske unije za železnice

               (notificirano pod dokumentarno številko C(2018) 8561)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/796 Evropskega parlamenta in Sveta z dne 11. maja 2016 o Agenciji Evropske unije za železnice in razveljavitvi Uredbe (ES) št. 881/2004 (1) ter zlasti člena 55(3)(a) Uredbe,
         ob upoštevanju naslednjega:

                     (1)

                     Uredba (EU) 2016/796 Agencijo Evropske unije za železnice (v nadaljnjem besedilu: Agencija) pooblašča, da sprejema posamezne odločitve na področju dovoljenj za vozila, varnostnih spričeval in zagotavljanja usklajenega izvajanja opreme ob progi v okviru evropskega sistema za upravljanje železniškega prometa (v nadaljnjem besedilu: ERTMS). Vzpostavlja tudi komisije za pritožbe, pri katerih se je mogoče pritožiti zoper posamezne odločitve Agencije.

                     (2)

                     Komisija je objavila razpis za prijavo interesa dne 25. maja 2018 na spletni strani Generalnega direktorata za mobilnost in promet z rokom za oddajo prijav 30. junija 2018. Komisija je prejela vloge 46 kandidatov.

                     (3)

                     Komisija je te vloge ocenila na podlagi meril, določenih v razpisu za prijavo interesa. Ta merila so vključevala merila upravičenosti, merila v zvezi s tehnično in strokovno usposobljenostjo, zahteve glede znanja in merila za področja, ki jih zadevajo odločitve Agencije, zlasti dovoljenja za vozila, enotna varnostna spričevala in ERTMS. Za preprečitev morebitnega nasprotja interesov so kandidati, ki so v preteklih dveh letih delali na Agenciji, izključeni iz izbirnega postopka. Po oceni vlog je bilo 40 kandidatov izbranih za kvalificirane strokovnjake za komisije za pritožbe in uvrščenih na seznam –

               SPREJELA NASLEDNJI SKLEP:

            Člen 1
            Seznam kvalificiranih strokovnjakov za komisije za pritožbe Agencije je določen v Prilogi.

            Člen 2
            Ta sklep je naslovljen na predsednika upravnega odbora Agencije Evropske unije za železnice.

            Člen 3
            Generalni direktorat za mobilnost in promet kandidate obvesti o izidu postopka izbire.

            V Bruslju, 17. decembra 2018

                  Za Komisijo

               Violeta BULC

                  Članica Komisije

            (1)  UL L 138, 26.5.2016, str. 1.

            PRILOGA

               SEZNAM KVALIFICIRANIH STROKOVNJAKOV ZA KOMISIJE ZA PRITOŽBE AGENCIJE EVROPSKE UNIJE ZA ŽELEZNICE

            Ime
            (po abecednem vrstnem redu)
            g. Filip ADAMKIEWICZ
            g. Ulrik BERGMAN
            g. Alain BERTRAND
            g. Denis BIASIN
            g. Daniele BOZZOLO
            g. Angelo Carlo CHIAPPINI
            ga. Monika CHRAPUSTA
            ga. Katarzyna CHRUZIK
            ga. Carole COUNE
            g. Gilles DALMAS
            g. Alessio GAGGELLI
            g. Johannes GRÄBER
            ga. Marzena GRABOŃ-CHAŁUPCZAK
            g. Luca Maria GRANIERI
            g. Patrizio GRILLO
            g. Joaquim José Martins GUERRA
            g. Stefano GUIDI
            g. Przemysław ILCZUK
            g. Adam JABŁOŃSKI
            g. Marek JABŁOŃSKI
            g. Konstantinos KAPETANIDIS
            g. Philippe LALUC
            g. Dariusz LISZEWSKI
            ga. Joanna MARCINKOWSKA
            g. Maciej MICHNEJ
            g. Juha PIIRONEN
            g. Witold PORANKIEWICZ
            g. Frank Bernhard PTOK
            ga. Daniela RANDT
            g. Renato RE
            g. Gabriele RIDOLFI
            ga. Friederike ROER
            ga. Kaisa SAINIO
            g. Jean-Baptiste SIMONNET
            g. Andreas THOMASCH
            g. Ad TOET
            ga.Une Elina TYYNILÄ
            g. Rob VAN DER BURG
            g. Marcel VERSLYPE
            g. Marcin ZALEWSKI


title: Sklep Sveta (EU, Euratom) 2018/2076 z dne 20. decembra 2018 o spremembi Poslovnika Sveta

text:
                  28.12.2018

                  SL

                  Uradni list Evropske unije

                  L 331/218

         SKLEP SVETA (EU, Euratom) 2018/2076
         z dne 20. decembra 2018
         o spremembi Poslovnika Sveta
         SVET EVROPSKE UNIJE JE –
         ob upoštevanju Pogodbe o Evropski uniji,
         ob upoštevanju Pogodbe o delovanju Evropske unije,
         ob upoštevanju Pogodbe o ustanovitvi Evropske skupnosti za atomsko energijo,
         ob upoštevanju člena 11(6) Poslovnika Sveta (1),
         ob upoštevanju naslednjega:

                     (1)

                     Kadar Svet sprejema akt s kvalificirano večino, je treba preveriti, ali države članice, ki tvorijo to kvalificirano večino, predstavljajo najmanj 65 % prebivalstva Unije.

                     (2)

                     Ta odstotek se izračuna v skladu s številom prebivalstva, navedenim v Prilogi III k Poslovniku Sveta (v nadaljnjem besedilu: Poslovnik).

                     (3)

                     V členu 11(6) Poslovnika je določeno, da Svet z začetkom veljavnosti od 1. januarja vsakega leta v skladu s podatki, ki so na dan 30. septembra predhodnega leta na voljo Statističnemu uradu Evropske unije, spremeni številke iz navedene priloge.

                     (4)

                     Zaradi izstopa Združenega kraljestva iz Unije bi Priloga III k Poslovniku morala vključevati tudi številke, ki se začnejo uporabljati dan po tem, ko se Pogodbi prenehata uporabljati za Združeno kraljestvo.

                     (5)

                     Poslovnik bi bilo zato treba ustrezno spremeniti za leto 2019 –

               SPREJEL NASLEDNJI SKLEP:

            Člen 1
            Priloga III k Poslovniku se nadomesti z naslednjim:

                     „PRILOGA III

                        Podatki o številu prebivalstva Unije in o številu prebivalstva posameznih držav članic za izvajanje določb glede glasovanja s kvalificirano večino v Svetu

                                 1.

                                 Za namene izvajanja člena 16(4) PEU ter člena 238(2) in (3) PDEU veljajo za obdobje od 1. januarja 2019 do datuma, ko se Pogodbi prenehata uporabljati za Združeno kraljestvo, ali najkasneje do 31. decembra 2019 naslednja števila prebivalstva Unije in števila prebivalstva posameznih držav članic ter deleži prebivalstva posamezne države članice glede na prebivalstvo Unije:

                                             Država članica

                                             Prebivalstvo

                                             Delež glede na prebivalstvo Unije (%)

                                             Nemčija

                                             82 719 022

                                             16,12

                                             Francija

                                             67 221 943

                                             13,10

                                             Združeno kraljestvo

                                             66 238 007

                                             12,90

                                             Italija

                                             61 166 142

                                             11,92

                                             Španija

                                             46 659 302

                                             9,09

                                             Poljska

                                             37 976 687

                                             7,40

                                             Romunija

                                             19 523 621

                                             3,80

                                             Nizozemska

                                             17 321 110

                                             3,37

                                             Belgija

                                             11 413 058

                                             2,22

                                             Grčija

                                             10 738 928

                                             2,09

                                             Češka

                                             10 493 154

                                             2,04

                                             Portugalska

                                             10 291 027

                                             2,00

                                             Švedska

                                             10 157 000

                                             1,98

                                             Madžarska

                                             9 778 371

                                             1,91

                                             Avstrija

                                             8 802 000

                                             1,71

                                             Bolgarija

                                             7 050 034

                                             1,37

                                             Danska

                                             5 774 877

                                             1,13

                                             Finska

                                             5 501 930

                                             1,07

                                             Slovaška

                                             5 443 120

                                             1,06

                                             Irska

                                             4 830 392

                                             0,94

                                             Hrvaška

                                             4 105 493

                                             0,80

                                             Litva

                                             2 808 901

                                             0,55

                                             Slovenija

                                             2 066 880

                                             0,40

                                             Latvija

                                             1 934 379

                                             0,38

                                             Estonija

                                             1 319 133

                                             0,26

                                             Ciper

                                             864 236

                                             0,17

                                             Luksemburg

                                             600 124

                                             0,12

                                             Malta

                                             475 701

                                             0,09

                                             EU 28

                                             513 274 572

                                             Prag (65 %)

                                             333 628 472

                                 2.

                                 Za namene izvajanja člena 16(4) PEU ter člena 238(2) in (3) PDEU veljajo za obdobje od dne po tem, ko se Pogodbi prenehata uporabljati za Združeno kraljestvo, do 31. decembra 2019 naslednja števila prebivalstva Unije in števila prebivalstva posameznih držav članic ter deleži prebivalstva posamezne države članice glede na prebivalstvo Unije:

                                             Država članica

                                             Prebivalstvo

                                             Delež glede na prebivalstvo Unije (%)

                                             Nemčija

                                             82 719 022

                                             18,50

                                             Francija

                                             67 221 943

                                             15,04

                                             Italija

                                             61 166 142

                                             13,68

                                             Španija

                                             46 659 302

                                             10,44

                                             Poljska

                                             37 976 687

                                             8,50

                                             Romunija

                                             19 523 621

                                             4,37

                                             Nizozemska

                                             17 321 110

                                             3,87

                                             Belgija

                                             11 413 058

                                             2,55

                                             Grčija

                                             10 738 928

                                             2,40

                                             Češka

                                             10 493 154

                                             2,35

                                             Portugalska

                                             10 291 027

                                             2,30

                                             Švedska

                                             10 157 000

                                             2,27

                                             Madžarska

                                             9 778 371

                                             2,19

                                             Avstrija

                                             8 802 000

                                             1,97

                                             Bolgarija

                                             7 050 034

                                             1,58

                                             Danska

                                             5 774 877

                                             1,29

                                             Finska

                                             5 501 930

                                             1,23

                                             Slovaška

                                             5 443 120

                                             1,22

                                             Irska

                                             4 830 392

                                             1,08

                                             Hrvaška

                                             4 105 493

                                             0,92

                                             Litva

                                             2 808 901

                                             0,59

                                             Slovenija

                                             2 066 880

                                             0,46

                                             Latvija

                                             1 934 379

                                             0,43

                                             Estonija

                                             1 319 133

                                             0,30

                                             Ciper

                                             864 236

                                             0,19

                                             Luksemburg

                                             600 124

                                             0,13

                                             Malta

                                             475 701

                                             0,11

                                             EU 27

                                             447 036 565

                                             Prag (65 %)

                                             290 573 768

               “

            Člen 2
            Ta sklep začne veljati na dan objave v Uradnem listu Evropske unije.
            Uporablja se od 1. januarja 2019.

            V Bruslju, 20. decembra 2018

                  Za Svet

                  Predsednica

               E. KÖSTINGER

            (1)  Sklep Sveta 2009/937/EU z dne 1. decembra 2009 o sprejetju Poslovnika Sveta (UL L 325, 11.12.2009, str. 35).